RÅDETS FORORDNING (EF) Nr. 96/1999 af 12. januar 1999 om ændring af forordning (EF) nr. 1950/97 om indførelse af en endelig antidumpingtold på importen af sække og poser af polyethylen eller polypropylen med oprindelse i Indien, Indonesien og Thailand, og om endelig opkrævning af den midlertidige told

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), (i det følgende benævnt »grundforordningen«), særlig artikel 11, stk. 4,

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Ved forordning (EF) nr. 1950/97 (2) indførte Rådet en endelig antidumpingtold på 36,0 % på importen af sække og poser af polyethylen eller polypropylen (i det følgende benævnt »den pågældende vare«) med oprindelse i bl.a. Indien, med undtagelse af import fra flere indiske selskaber, der specielt er nævnt, og som enten var omfattet af en lavere told eller ingen told. Den pågældende vare tariferes i øjeblikket i KN-kode 6305 32 81, 6305 33 91, ex 3923 21 00, ex 3923 29 10 og ex 3923 29 90.

B. NUVÆRENDE PROCEDURE

(2) Kommissionen modtog efterfølgende anmodning om en fornyet undersøgelse af gældende foranstaltninger, dvs. en anmodning fra de indiske producenter Hyderabad Polymers Pvt. Ltd, Pithampur Poly Products Ltd, Sangam Cirfab Pvt. Ltd og Synthetic Fibres (Mysore) Pvt. Ltd (i det følgende benævnt »de berørte selskaber«) om i overensstemmelse med artikel 11, stk. 4, i grundforordningen at indlede en fornyet undersøgelse (ny eksportør) af forordning (EF) nr. 1950/97. De berørte selskaber gjorde gældende, at de ikke var forretningsmæssigt forbundet med nogen af de eksporterende producenter i Indien, der er omfattet af de gældende antidumpingforanstaltninger vedrørende den pågældende vare. De anførte endvidere, at de ikke havde eksporteret den pågældende vare i den oprindelige undersøgelsesperiode (1. april 1994 - 31. marts 1995), men havde eksporteret den pågældende vare til Fællesskabet sidenhen.

(3) Kommissionen gennemgik de oplysninger, som de indiske eksporterende producenter havde fremlagt, og anså dem for tilstrækkelige til at begrunde, at der indledtes en fornyet undersøgelse i overensstemmelse med artikel 11, stk. 4, i grundforordningen. Efter høring af Det Rådgivende Udvalg, og efter at den pågældende erhvervsgren i Fællesskabet havde haft lejlighed til at fremsætte bemærkninger, indledte Kommissionen ved forordning (EF) nr. 802/98 (3) en fornyet undersøgelse af forordning (EF) nr. 1950/97 med hensyn til de berørte selskaber.

Ved forordning (EF) nr. 802/98 ophævede Kommissionen også den antidumpingtold, der indførtes ved forordning (EF) nr. 1950/97, med hensyn til import af den pågældende vare, som fremstilledes og eksporteredes af de berørte selskaber til Fællesskabet, og den pålagde toldmyndighederne i overensstemmelse med artikel 14, stk. 5, i grundforordningen at tage de nødvendige skridt til at registrere den pågældende import.

(4) Den vare, der er omfattet af den foreliggende fornyede undersøgelse, er den samme som den, der er omfattet af forordning (EF) nr. 1950/97.

(5) Kommissionen underrettede officielt de berørte selskaber og repræsentanterne for eksportlandet. Den gav endvidere andre direkte berørte parter lejlighed til at tilkendegive deres synspunkter skriftligt og til at anmode om at blive hørt. Kommissionen modtog imidlertid ingen anmodninger herom.

Kommissionen sendte spørgeskemaer til de berørte selskaber og modtog fuldstændige besvarelser inden for den fastsatte frist. Kommissionen indhentede og efterprøvede alle de oplysninger, som den anså for nødvendige for at gennemføre sin undersøgelse, og den aflagde kontrolbesøg hos de berørte selskaber.

(6) Dumpingundersøgelsen omfattede perioden fra den 1. april 1996 til den 31. december 1997 (i det følgende benævnt »undersøgelsesperioden«).

(7) I den foreliggende undersøgelse benyttedes samme metode som i den oprindelige undersøgelse.

C. DEN FORNYEDE UNDERSØGELSES OMFANG

(8) Da der i forbindelse med den foreliggende undersøgelse ikke er fremsat nogen anmodning om fornyet undersøgelse af undersøgelsesresultaterne vedrørende den forvoldte skade, begrænses den til at omfatte spørgsmålet om dumping.

D. UNDERSØGELSESRESULTATER

1. Ny eksportør

(9) Det bekræftedes på grundlag af undersøgelsen, at de berørte selskaber ikke havde eksporteret den pågældende vare i den oprindelige undersøgelsesperiode, og at de var begyndt at eksportere til Fællesskabet efter denne periode.

I henhold til fremlagt dokumentation kunne de berørte selskaber endvidere på tilfredsstillende måde påvise, at de ikke havde nogen direkte eller indirekte forbindelser med nogen af de indiske eksporterende producenter, der er omfattet af gældende antidumpingforanstaltninger vedrørende den pågældende vare.

Det bekræftes følgelig, at de berørte selskaber bør anses for at være nye eksportører i overensstemmelse med artikel 11, stk. 4, i grundforordningen, og der bør således fastsættes individuelle dumpingmargener for dem.

2. Dumping

A. Normal værdi

(10) I overensstemmelse med artikel 2, stk. 2, i grundforordningen undersøgtes det, om hvert selskabs salg af den pågældende vare på hjemmemarkedet mængdemæssigt udgjorde mindst 5 % af de mængder af samme vare, der eksporteredes til Fællesskabet. Det kunne for alle de berørte selskaber fastslås, at hjemmemarkedssalget af samme vare lå betydeligt over ovennævnte tærskelværdi på 5 %.

Det undersøgtes derefter for hver type sække og poser, der eksporteredes til Fællesskabet, om hjemmemarkedssalget af identiske eller direkte sammenlignelige typer var repræsentativt. For hver varetype udgjorde den mængde, der solgtes i Indien i undersøgelsesperioden, 5 % eller derover af de mængder af dermed sammenlignelige sække og poser, som solgtes til eksport til Fællesskabet. Hjemmemarkedssalget af hver af de varetyper, der eksporteredes, ansås derfor for at have fundet sted i tilstrækkelige mængder i overensstemmelse med artikel 2, stk. 2, i grundforordningen.

For at fastslå, om salget af samme vare havde fundet sted i normal handel, efterprøvedes de fremlagte oplysninger om produktionsomkostninger.

En række materielle fejl i de omkostningsdata, der var indberettet af de berørte selskaber, korrigeredes. Den vigtigste korrektion vedrørte den mest betydningsfulde faktor, der indgår i produktionsomkostningerne, nemlig råmaterialerne, som måtte revideres gennemgribende for tre selskabers vedkommende.

Et selskab, der registrerede tab i hele undersøgelsesperioden, gjorde gældende, at disse tab skulle betragtes som startomkostninger, og at fortjenesten derfor burde fastsættes på grundlag af selskabets »normale« omkostninger. Denne påstand afvistes med den begrundelse, at opstartfasen oversteg den relevante indledende del af omkostningsinddækningsperioden, som omhandlet i artikel 2, stk. 5, i grundforordningen.

Kommissionen undersøgte derefter, om hjemmemarkedssalget af hver type sække og poser, som de berørte selskaber eksporterede til Fællesskabet, kunne anses for at have fundet sted i normal handel i overensstemmelse med artikel 2, stk. 4, i grundforordningen.

For de varetyper, for hvilke det kunne fastslås, at den vejede gennemsnitlige salgspris var lig med eller højere end de vejede gennemsnitlige enhedsomkostninger, og at de solgte mængder til priser, der var lavere end enhedsomkostningerne, udgjorde 20 % eller derunder af det samlede salg, der benyttedes til at fastlægge den normale værdi, ansås alt salg på hjemmemarkedet for at have fundet sted i normal handel. I overensstemmelse med artikel 2, stk. 1, i grundforordningen fastsattes den normale værdi således på grundlag af de vejede gennemsnitspriser for alt salg på hjemmemarkedet af de varetyper, der svarede til de varetyper, som eksporteredes til Fællesskabet.

For én varetype, hvor salget til priser, der var lavere end enhedsomkostningerne, udgjorde mere end 20 % af det samlede salg, der benyttedes til at fastlægge den normale værdi, fastsattes den normale værdi på grundlag af det vejede gennemsnit af de priser, der faktisk var betalt for det øvrige fortjenstgivende salg på hjemmemarkedet.

For en eksporterende producent, der ikke havde et tilstrækkeligt salg på hjemmemarkedet i normal handel, blev den normale værdi fastsat på grundlag af det vejede gennemsnit af de priser, der beregnedes af de øvrige eksporterende producenter, som var omfattet af undersøgelsen, og for så vidt angår repræsentative salg af tilsvarende varetyper på hjemmemarkedet i normal handel.

B. Eksportpris

(11) Eksportpriserne fastsattes i overensstemmelse med artikel 2, stk. 8, i grundforordningen på grundlag af de priser, der faktisk var betalt eller skulle betales for den pågældende vare, når den solgtes til eksport til uafhængige kunder i Fællesskabet.

C. Sammenligning

(12) I overensstemmelse med artikel 2, stk. 11, i grundforordningen sammenlignedes den vejede gennemsnitlige normale værdi af hver varetype, beregnet ab fabrik, med den vejede gennemsnitlige eksportpris i samme handelsled.

For at sikre en rimelig sammenligning blev der i form af justeringer taget behørigt hensyn til forskelle, der hævdedes og påvistes at påvirke priserne og prisernes sammenlignelighed. Der blev således i overensstemmelse med artikel 2, stk. 10, i grundforordningen foretaget justeringer for forskelle i fysiske egenskaber, importafgifter, rabatter og prisafslag, transport-, forsikrings-, håndterings- og dermed forbundne omkostninger samt emballerings- og kreditomkostninger og provisioner.

Hvad angår anmodningerne om justeringer for importafgifter skal det anføres, at ingen af disse justeringer kunne indrømmes i fuldt omfang. I overensstemmelse med artikel 2, stk. 10, litra b), i grundforordningen blev anmodningerne helt eller delvis afvist, når det konstateredes, at samme vare og de materialer, der fysisk indgik heri, som de pågældende eksporterende producenter solgte på hjemmemarkedet med henblik på forbrug på dette marked, ikke blev pålagt importafgifter.

En eksporterende producent krævede i henhold til artikel 2, stk. 10, litra d), i grundforordningen en justering for forskelle i handelsled med den begrundelse, at varen på hjemmemarkedet kun solgtes til de endelige brugere, medens den på eksportmarkedet udelukkende blev solgt til forhandlere. De var imidlertid ikke i stand til at påvise konsekvente og tydelige forskelle i funktioner og priser for de påståede forskellige handelsled på det indiske hjemmemarked. I betragtning heraf indrømmedes der ingen justering for forskelle i handelsled.

En anden eksporterende producent krævede en justering for forskelle mellem de leverede mængder og de ved kontrakt aftalte mængder. Dette krav kunne ikke imødekommes, eftersom forskellen i mængder ikke havde nogen tilknytning til forskelle i rabatter og prisafslag og således ikke påvirkede prisernes sammenlignelighed.

D. Dumpingmargen

(13) Det fremgik af sammenligningen, at der ikke fandt dumping sted for så vidt angår eksporten i undersøgelsesperioden af den pågældende vare til Fællesskabet fra Hyderabad Polymers Pvt. Ltd og Pithampur Poly Products Ltd.

Hvad angår Sangam Cirfab Pvt. Ltd og Synthetic Fibres (Mysore) Pvt. Ltd konstateredes det, at de to selskaber havde den samme administrerende direktør og de samme aktionærer. Det konkluderedes derfor, at der for de to selskaber kun skulle fastsættes en enkelt dumpingmargen på grundlag af det vejede gennemsnit af dumpingmargenerne for begge selskaber. Ved undersøgelsen fandtes de minimis dumping margener på 1,7 % for disse to selskaber.

E. ÆNDRING AF DE FORANSTALTNINGER, DER ER OMFATTET AF DEN FORNYEDE UNDERSØGELSE

(14) På grundlag af undersøgelsesresultaterne fastslås det, at importen til Fællesskabet af sække og poser, der fremstilles og eksporteres af de berørte selskaber ikke bør pålægges antidumpingtold. Forordning (EF) nr. 1950/97 bør derfor ændres i overensstemmelse hermed.

F. FREMLÆGGELSE AF OPLYSNINGER OG FORANSTALTNINGERNES GYLDIGHEDSPERIODE

(15) De berørte selskaber underrettedes om de kendsgerninger og betragtninger, på grundlag af hvilke det var hensigten af foreslå en ændring af forordning (EF) nr. 1950/97, og de fik lejlighed til at fremsætte bemærkninger. Der er i fornødent omfang taget hensyn til bemærkninger, der er fremsat.

(16) Den fornyede undersøgelse, der er foretaget, berører ikke den dato, på hvilken gyldighedsperioden for forordning (EF) nr. 1950/97 udløber i medfør af artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

I forordning (EF) nr. 1950/97 ændres artikel 1, stk. 2, litra a), ved tilføjelse af følgende under afsnittet om »Indien«:

>TABELPOSITION>

Artikel 2

Det pålægges herved toldmyndighederne at indstille registreringen i henhold til artikel 3 i forordning (EF) nr. 802/98.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. januar 1999.

På Rådets vegne

E. BULMAHN

Formand

(1) EFT L 56 af 6. 3. 1996, s. 1. Forordningen er senest ændret ved forordning (EF) nr. 905/98 (EFT L 128 af 30. 4. 1998, s. 18).

(2) EFT L 276 af 9. 10. 1997, s. 1.

(3) EFT L 115 af 17. 4. 1998, s. 3.